L-iskola tal-Ingliż IELS inawgurat tkabbir fl-iskola tagħha f’Tas-Sliema li ammonta għal investiment ta’ tliet miljun ewro. Din l-iskola twaqqfet fl-1985 u baqgħet dejjem tikber fl-industrija tal-iskejjel tal-Ingliż fil-pajjiż. Minn mindu twaqqfet l-iskola IELS laqgħet iktar minn 200,000 student minn 30 nazzjon differenti li ġew Malta biex jitgħallmu l-Ingliż. L-Institute of English Language Studies jinkludi żewġ skejjel f’Malta, oħra f’Għawdex u lukanda ta’ tliet stilel f’Tas-Sliema qrib l-iskola ewlenija. Fl-aħħar sentejn l-IELS investiet €3 miljun biex tagħmel xogħol ta’ titjib kemm fl-iskola ewlenija u wkoll fil-lukanda. It-tliet skejjel tal-IELS għandhom 150 klassi li jistgħu jakkomodaw 1,500 student ta’ kull eta’ kuljum. Il-General Manager tal-IELS, Alex Lanczet qal li mill-2009 sallum il-kumpanija żiedet il-kummerċ tagħha b’40 fil-mija u qal li dan it-tkabbir mistenni jkompli jżid. Minbarra s-swieq ewlenin Ewropej, l-IELS tattira lejn Malta studenti minn swieq bħall-Brażil, il-Korea, il-Ġappun, it-Turkija u l-Kolombja. Fl-inawgurazzjoni tal-investiment fl-IELS, il-Prim Ministru Joseph Muscat faħħar l-inizjattiva tal-kumpanija li tiddiversifika ruħha u qal li din hi l-istess ħaġa li qed jagħmel il-Gvern. Qal li l-Gvern qed jaħdem ma’ kumpaniji multinazzjonali biex f’dan il-qasam tal-iskejjel tal-Ingliż jibdew jingħataw lezzjonijiet f’oqsma speċifiċi bħal m’huma tal-qasam taż-żejt u l-gass. Fl-2013 Malta attirat kważi 75,000 student li ammontaw għal 234,000 ġimgħa u b’kollox iġġeneraw €64 miljun.